A környezet védelmének általános szabályairól szóló 1995. évi LIII. törvény 48. §
(6) bekezdésében, a levegő védelméről szóló 306/2010. (XII. 23.) Korm. rendelet
36. § (3) bekezdésében, valamint Budapest Főváros szmogriadótervéről szóló 69/2008. (XII. 10.) Főv. Kgy. rendelet 2/A. § (1) bekezdésében meghatározott, levegőtisztaság-védelmi hatáskörömben eljárva meghoztam a következő

**h a t á r o z a t o t :**

1. Elrendelem Budapest Főváros közigazgatási területén a szmogriadó tájékoztatási fokozatának bevezetését.

2. A fővárosi szmoghelyzet romlásának elkerülése érdekében felkérem a lakosságot és a helyhez kötött légszennyező pontforrások üzemeltetőit a következő önkéntesen betartandó, megelőző intézkedésekre:

1. a fővárosi úti célok eléréséhez mérsékeljék, vagy lehetőség szerint szüneteltessék az egyéni gépjárműhasználatot, részesítsék előnyben a közösségi közlekedést;
2. mellőzzék a gépjárművek indokolatlan — álló helyzetben történő — alapjárati üzemeltetését;
3. mérsékeljék a szilárd- és olajtüzelésű berendezések (ha egy háztartásban létezik földgáztüzelési mód, akkor a szilárdtüzelésű kandallók, cserépkályhák) használatát;
4. a szolgáltató, illetve termelő tevékenységet ellátó létesítmények üzemeltetői csökkentsék károsanyag-kibocsátásukat.

3. Elrendelem határozatomnak hirdetményi úton való közlését és közzétételét.

Döntésem ellen a hirdetményi közléstől számított 15 napon belül a Főpolgármesteri Hivatal Városüzemeltetési Főosztályához (1052 Budapest, Városház utca 9-11., postacím:
1840 Budapest) benyújtott, Budapest Főváros Kormányhivatalának (1056 Budapest,
Váci utca 62-64.) címzett fellebbezéssel lehet élni, melyet 10 000 Ft
(tízezer forint) értékű illetékbélyeggel kell ellátni.

**I n d o k o l á s**

Budapest Főváros szmogriadótervéről szóló 69/2008. (XII. 10.) Főv. Kgy. rendelet (továbbiakban: Rendelet) 2. § (1) bekezdése és (2) bekezdés a) pontja szerint a szmogriadó tájékoztatási fokozatát kell elrendelni, ha a levegőterheltségi szint határértékeiről és a helyhez kötött légszennyező pontforrások kibocsátási határértékeiről szóló 4/2011. (I. 14.) VM rendelet
3. mellékletében feltüntetett legalább egy légszennyező anyag koncentrációja az ott meghatározott időtartamban, az ott meghatározott tájékoztatási küszöbértéket a
Közép-Duna-völgyi Környezetvédelmi és Természetvédelmi Felügyelőség adatai alapján meghaladja.

A 306/2010. (XII. 23.) Korm. rendelet 3. melléklet A) fejezetének 1.1. pontja, valamint a
4/2011. (I. 14.) VM rendelet 3. melléklet 2. pontja szerint szálló por esetében a levegőterheltség e szintje akkor áll fenn Budapesten, amennyiben a szálló por (PM10) koncentrációja a tájékoztatási küszöbértéket (75 µg/m3) három mérőponton két egymást követő nap 24 órás átlagában meghaladja, és a meteorológiai előrejelzések szerint a következő napon javulás nem várható.

A Közép-Duna-völgyi Környezetvédelmi és Természetvédelmi Felügyelőség 2014. október 31-re és 2014. november 1-re vonatkozó adatszolgáltatása szerint a szálló por (PM10) egy napra számított átlageredménye Budapesten mindkét nap 3 mérőponton elérte és meghaladta a tájékoztatási küszöbértéket (75 µg/m3).

Az Országos Meteorológiai Szolgálat előrejelzése szerint a mai napon gyenge, mérsékelt marad a légmozgás. A nap nagy részében erősen felhős vagy borult időre lehet számítani.

A szálló por (PM10) légszennyezettségi állapotot folyamatosan mérő műszerek ellenőrzött fővárosi adatai alapján, a legutóbbi két, egymást követő nap 24 órára számított átlagos koncentrációi a megadott mintavételi pontokon az alábbiak:

|  |  |  |  |  |  |  |
| --- | --- | --- | --- | --- | --- | --- |
| Dátum | XVIII. ker. Gilicetér | II. ker.Szénatér | VIII. ker.Telekitér | II. ker.Pesthidegkút | XV. ker. Kőrakáspark | XI. ker.Kosztolányitér |
|  | µg/m3 |
| 2014.10.31. | **78,4** | 52,1 | n.a. | 62,0 | n.a. | 69,3 |
| 2014.11.01. | 73,5 | 60,3 | n.a. | 68,0 | n.a. | **80,0** |
| Dátum | XIII. ker.Honvéd-telep | V. ker.Erzsébettér | X. ker.Gergelyutca | XXII. ker.Budatétény | XXI. ker.Csepel | IV. ker.Káposztásmegyer |
|  | µg/m3 |
| 2014.10.31. | **79,2** | **78,8** | 65,5 | n.a. | n.a. | 55,5 |
| 2014.11.01. | **93,7** | **92,8** | 58,8 | 53,9 | n.a. | 51,0 |

Megjegyzés: a vastagon szedett értékek meghaladták a tájékoztatási küszöbértéket (75 µg/m3).

n.a.: nincs adat

A fentiekben ismertetett adatok alapján a szmogriadó tájékoztatási fokozatának elrendeléséről határoztam.

A tájékoztatási fokozatban elrendelhető intézkedésekről (a lakosság tájékoztatásának szükségességéről és a lakossághoz címzett felkérésekről) az 1995. évi LIII. törvény 48. §
(6) bekezdés *a)* és *c)* pontja, a 306/2010. (XII. 23.) Korm. rendelet 19. § (2) bekezdése,
a 20. § (3) bekezdése, továbbá a Rendelet 8. § (2) bekezdése alapján rendelkeztem.

Hatáskörömet és illetékességemet a környezet védelmének általános szabályairól szóló 1995. évi LIII. törvény 48. § (6) bekezdés *a) és c)* pontja, a 306/2010. (XII. 23.) Korm. rendelet 36. §
(3) bekezdése, valamint a Rendelet 2/A. § alapozza meg.

Határozatomat a közigazgatási hatósági eljárás és szolgáltatás általános szabályairól szóló
2004. évi CXL. törvény (a továbbiakban: Ket.) 71. § (1) bekezdése és a 72. § (1) bekezdése alapján hoztam meg.

A fellebbezési lehetőséget a Ket. 98. § (1) bekezdése, és a 99. § (1) bekezdése alapján biztosítottam.

A határozat hirdetményi úton való közléséről a Ket. 80. § (3) bekezdés első mondata, közzétételéről pedig a Ket. 80/A. § (1) bekezdés *a)* és *g)* pontjai alapján rendelkeztem.

A fellebbezés illetékét az illetékekről szóló 1990. évi XCIII. törvény mellékletének XIII. 2. *a)* pontja szerint állapítottam meg.

Budapest, 2014. november 2.

|  |
| --- |
|  |
| Tarlós Istvánfőpolgármester |